Cigány Történeti, Kulturális,

Oktatási és Holokauszt Központ

1214 Budapest, Szent István út 71.

06/20/253-3909

***www.cigany-holokauszt.info***

**Papp György igazgató úrnak**

**Békásmegyeri Veres Péter Gimnázium**

1039 Budapest, Csobánka tér 7.

papp.gyorgy@verespg.hu

**Tisztelt Igazgató Úr!**

Ez úton is szeretném felhívni Ön és munkatársai szíves figyelmét a 2014-ben Áder János köztársasági elnök úrral együtt felavatott Központunk tevékenységére.

A Cigány Történeti, Kulturális, Oktatási és Holokauszt Központ a cigányság múltját és jelenét bemutató intézmény, amely kiállítóhelyként egyedülálló módon állandó kiállításán a hagyományos roma mesterségek, a hazai cigány/roma művészek és a roma holokauszt tragédiájának bemutatása mellett, cigány születésű hétköznapi hőseink népszerűsítésével is igyekszik hozzájárulni a kölcsönös előítéletek oldásához, a roma kisebbség és a többségi társadalom történelmi sorsközösségének felismerésén alapuló tolerancia-, empátia- és attitűdformáláshoz.

Emlékhelyünkön a hagyományos kiállítási elemek mozgóképekkel (vetítőterem) és számítógépes animációkkal (computer terminálok), valamint – igény esetén – szakszerű, a választott téma szerinti tárlatvezetéssel egészülnek ki. Számos diákközösség és iskola eddigi látogatása igazolja, hogy mindezekkel sikerül felkeltenünk fiatal látogatóink érdeklődését, s elmondásuk, illetve a kísérő pedagógusok visszajelzései alapján szemléletváltozást, tartós hatást elérnünk.

***Szeretettel várjuk az Ön által vezetett iskola kitüntető érdeklődését, tanár- és diákcsoportjaik látogatását is.***

Képzőművészeti időszaki tárlatunkon jelenleg legendás roma alkotók, – mások mellett – Balázs János, a Kossuth-díjas Szentandrássy István, Oláh Jolán, Orsós Teréz, Bada Márta és Balogh Balázs András festményei is megtekinthetők.

Mindezekre tekintettel kérem Önt, hogy levelem tartalmáról az iskola osztályfőnöki (Holokauszt Emléknap/ok, előítéletek-téma, roma tanulók identitásépítése stb.), humán, ill. vizuális munkaközösségét is szíveskedjen tájékoztatni.

***A kiállítás* *térítésmentesen látogatható!***

A látogatás időpontjának egyeztetése ***Hegedűs Sándor*** kollégámmal, az intézmény szakmai vezetőjével a **06/20/253-3909**-es telefonszámon történhet.

Fenti telefonszámon kérdéseiket, kéréseiket is örömmel fogadjuk.


**A Cigány Történeti, Kulturális, Oktatási és Holokauszt Központ (1214 Budapest, Szent István út 71.)** közösségi közlekedési eszközökkel a H7-es (csepeli) hévvel a Szt. Imre térig (a Boráros tértől a 3. megálló), onnan pedig a 148-as autóbusszal közelíthető meg. (A 4. megállónál, a Csepeli Mátyás utcánál kell leszállni.)

Őszintén remélem: sikerült felkelteni szíves figyelmét, s hogy az Ön által vezetett iskola tanáraival, diákjaival is rövidesen találkozhatunk intézményünkben.

Figyelmét és segítségét is megköszönöm.

Budapest, 2016. február 1.

Tisztelettel:



Makai István

a Cigány Történeti, Kulturális, Oktatási és Holokauszt Központ

igazgatója

**Melléklet:**

Ismertető kiadványunk pdf-változata